CELEX: 32018D0618
Language: sk
Date: 2018-04-19 00:00:00
Title: Vykonávacie rozhodnutie Komisie (EÚ) 2018/618 z 19. apríla 2018, ktorým sa mení vykonávacie rozhodnutie 2012/535/EÚ, pokiaľ ide o opatrenia na prevenciu šírenia Bursaphelenchus xylophilus (Steiner et Buhrer) Nickle et al. (háďatka borovicového) v rámci Únie [oznámené pod číslom C(2018) 2227]

23.4.2018   
            
            
               SK
            
            
               Úradný vestník Európskej únie
            
            
               L 102/17
            
         VYKONÁVACIE ROZHODNUTIE KOMISIE (EÚ) 2018/618
   z 19. apríla 2018,
   ktorým sa mení vykonávacie rozhodnutie 2012/535/EÚ, pokiaľ ide o opatrenia na prevenciu šírenia Bursaphelenchus xylophilus (Steiner et Buhrer) Nickle et al. (háďatka borovicového) v rámci Únie
   
      
         [oznámené pod číslom C(2018) 2227]
      
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 16 ods. 3 štvrtú vetu,
   keďže:
   
               (1)
            
            
               Počet náchylných drevín, ktoré v roku 2017 zasiahli rozsiahle požiare v nárazníkovej zóne kontinentálneho Portugalska, sa mimoriadne zvýšil. Počet napadnutých stromov, ktoré bolo treba vyrúbať, odviezť a zničiť, sa preto náhle a nečakane zvýšil na približne 1,5 milióna. Napriek tomu, že portugalské orgány postupne rozširovali svoje kapacity na 300 000 stromov ročne, a vzhľadom na rastúce potreby sa očakáva, že v tom budú pokračovať, nestihli by vyrúbať, odviezť a zničiť všetky novo napadnuté stromy v rámci zákonných lehôt, ako sa požaduje vo vykonávacom rozhodnutí Komisie 2012/535/EÚ (2).
            
         
               (2)
            
            
               Z uvedeného dôvodu a na žiadosť Portugalska by sa mala stanoviť dočasná výnimka z ustanovení uvedených v bode 3 písm. b) prílohy II k uvedenému rozhodnutiu, aby mohlo Portugalsko dokončiť výrub v dotknutej nárazníkovej zóne počas dlhšieho obdobia, ale najneskôr do 31. marca 2020. Portugalským orgánom by sa tak poskytol primeraný dodatočný čas na ďalší potrebný výrub, ktorého objem sa podstatne zvýšil vzhľadom na rozsah spomínaných požiarov.
            
         
               (3)
            
            
               Uvedená výnimka by sa mala udeliť po tom, ako Portugalsko predloží ročný akčný plán s cieľom zabezpečiť dobre pripravenú a koordinovanú činnosť. Akčný plán by mal obsahovať podrobný opis náchylných drevín vystavených vyššiemu riziku napadnutia háďatkom borovicovým, ktoré si vyžadujú rýchlejšie vykonávanie opatrení, pridelenie potrebných zdrojov a iné relevantné údaje, ako napríklad opatrenia, ktoré treba vykonať na zmiernenie rizika napadnutia háďatkom borovicovým pri čakaní na výrub, odvoz a zničenie týchto drevín, vrátane intenzívnejšieho prieskumu náchylných drevín a vektorov na včasné zistenie prítomnosti háďatka borovicového, a lehoty na ich vykonávanie. Úroveň rizika, ktoré predstavujú uvedené dreviny, by sa mala každoročne posúdiť a akčný plán by sa mal náležite aktualizovať, aby sa prednostne zaoberal drevinami s najvyšším rizikom rozšírenia háďatka borovicového.
            
         
               (4)
            
            
               Vykonávacie rozhodnutie 2012/535/EÚ by sa preto malo zodpovedajúcim spôsobom zmeniť.
            
         
               (5)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Príloha II k vykonávaciemu rozhodnutiu 2012/535/EÚ sa mení tak, ako sa uvádza v prílohe k tomuto rozhodnutiu.
   Článok 2
   Toto rozhodnutie je určené členským štátom.
   
      V Bruseli 19. apríla 2018
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 169, 10.7.2000, s. 1.
   
      (2)  Vykonávacie rozhodnutie Komisie 2012/535/EÚ z 26. septembra 2012 o núdzových opatreniach na prevenciu šírenia Bursaphelenchus xylophilus (Steiner et Buhrer) Nickle et al. (háďatka borovicového) v rámci Únie (Ú. v. EÚ L 266, 2.10.2012, s. 42).
   
      PRÍLOHA
      Bod 3 písm. b) prílohy II k vykonávaciemu rozhodnutiu 2012/535/EÚ sa nahrádza takto:
      
         
                     „b)
                  
                  
                     Členské štáty musia v dotknutých nárazníkových zónach identifikovať a vyrúbať všetky náchylné dreviny, ktoré sú uhynuté, choré alebo zasiahnuté požiarom či víchrom. Vyrúbané dreviny a zvyšky po výrube musia odviezť a zničiť, pričom príjmu všetky nevyhnutné preventívne opatrenia na zabránenie šíreniu háďatka borovicového a jeho vektora pred výrubom, počas výrubu a do zničenia vyrúbaných drevín a zvyškov po výrube za dodržania týchto podmienok:
                     
                                 i)
                              
                              
                                 Náchylné dreviny identifikované mimo obdobia letu vektora sa ešte pred nadchádzajúcim obdobím letu vektora vyrúbu a zničia na mieste, prepravia pod úradným dohľadom do zamorenej zóny alebo sa odvezú preč. V tomto poslednom prípade sa drevo a kôra uvedených drevín buď ošetrí podľa oddielu 1 bodu 2 písm. a) prílohy III, alebo (sa) spracuje podľa oddielu 2 bodu 2 písm. b) prílohy III.
                              
                           
                                 ii)
                              
                              
                                 Náchylné dreviny identifikované počas obdobia letu vektora sa bezodkladne vyrúbu a zničia na mieste, prepravia pod úradným dohľadom do zamorenej zóny alebo sa odvezú preč. V tomto poslednom prípade sa drevo a kôra uvedených drevín buď ošetrí podľa oddielu 1 bodu 2 písm. a) prílohy III, alebo (sa) spracuje podľa oddielu 2 bodu 2 písm. b) prílohy III.
                                 Ak členský štát rozhodne, že výrub, odvoz a zničenie náchylných drevín identifikovaných počas obdobia letu (vektora) a zasiahnutých požiarom alebo víchrom nie sú dostačujúce opatrenia, tento členský štát sa môže rozhodnúť pokračovať vo výrube, odvoze a ničení týchto drevín do začiatku nového obdobia letu. Počas tohto výrubu a odvozu musia byť náchylné dreviny buď zničené na mieste, alebo odvezené a ich drevo a kôra ošetrené v súlade s oddielom 1 bodom 2 písm. a) prílohy III, alebo spracované v súlade s oddielom 2 bodom 2 písm. b) prílohy III. Ak platí táto výnimka, potom bez toho, aby bolo dotknuté písmenom a), musí členský štát v období letu vektora vykonať intenzívne prieskumy v oblasti zasiahnutej požiarom alebo víchrom formou odberu vzoriek a testovania týchto vektorov na prítomnosť háďatka borovicového a v prípadoch potvrdeného výskytu vykonávať intenzívnejšie prieskumy náchylných drevín nachádzajúcich sa v okolí formou kontrol, odberu vzoriek a testovania tých drevín, ktoré vykazujú známky alebo príznaky prítomnosti háďatka borovicového.
                              
                           Odchylne od bodov i) a ii) sa Portugalsko môže rozhodnúť pokračovať vo výrube, odvoze a ničení náchylných drevín, ktoré zodpovedný úradný orgán oficiálne označil ako zasiahnuté požiarom v roku 2017, počas dlhšieho obdobia, ale najneskôr do 31. marca 2020. Na účely tohto výrubu, odvozu a ničenia v uvedenom období sa uprednostnia náchylné dreviny nachádzajúce sa v týchto oblastiach:
                     
                                 —
                              
                              
                                 oblasti v blízkosti zamorenej zóny;
                              
                           
                                 —
                              
                              
                                 oblasti, ktoré vykazujú známky aktivity hmyzích vektorov;
                              
                           
                                 —
                              
                              
                                 oblasti so zvýšenou mierou úhynu stromov, čo môže nasvedčovať prítomnosti háďatka borovicového;
                              
                           
                                 —
                              
                              
                                 akékoľvek iné oblasti s najvyšším rizikom zamorenia háďatkom borovicovým.
                              
                           Uvedené náchylné dreviny by sa mali na mieste vyrúbať a zničiť, prepraviť pod úradným dohľadom do zamorenej zóny alebo odviezť preč. V takomto prípade sa ich drevo a kôra buď ošetrí v súlade s oddielom 1 bodom 2 písm. a) prílohy III, alebo spracuje v súlade s oddielom 2 bodom 2 písm. b) prílohy III. Náchylné dreviny, ktoré sa nedajú použiť na dokončenie životného cyklu hmyzieho vektora, možno ponechať na mieste bez zničenia.
                     Portugalsko musí Komisii a členským štátom do 31. mája 2018 predložiť ročný akčný plán, ktorý bude obsahovať mapy so znázornením polohy drevín napadnutých požiarom v nárazníkovej zóne, polohu oblastí uvedených v druhom pododseku a odôvodnenie tohto výberu, opatrenia, ktoré sa majú prijať na zmiernenie rizika zamorenia háďatkom borovicovým pri čakaní na výrub, odvoz a zničenie týchto drevín vrátane intenzívnejších prieskumov náchylných drevín a vektorov na včasné zistenie prítomnosti háďatka borovicového, potrebné zdroje a relevantné lehoty na dokončenie týchto opatrení. Portugalsko musí do 31. mája 2019 predložiť ešte jeden ročný akčný plán s rovnakým obsahom.
                     Úroveň rizika, ktoré predstavujú uvedené dreviny, sa musí ročne posudzovať a akčný plán sa musí náležite aktualizovať. Pri vypracovaní všeobecného akčného plánu uvedeného v článku 9 sa zohľadnia činnosti plánované v rámci uvedeného akčného plánu.
                     Portugalsko predloží Komisii a členským štátom správu o ročných výsledkoch vrátane výsledku intenzívnejších prieskumov vektorov a všetky aktualizácie uvedeného akčného plánu do 30. apríla roka nasledujúceho po príslušnom roku.
                     Z vyrúbaných náchylných drevín, iných ako drevín úplne zničených lesnými požiarmi, sa odoberú vzorky, ktoré sa otestujú na prítomnosť háďatka borovicového použitím takej metódy odberu vzoriek, ktorá dokáže s 99 % spoľahlivosťou potvrdiť, že úroveň prítomnosti háďatka borovicového v týchto náchylných drevinách je nižšia ako 0,02 %.“